NATO asigură că-și va apăra toți aliații după ce armata poloneză a intrat în alertă din cauza unei rachete rusești
Data publicării:
NATO a dat asigurări, luni, că este pregătită să protejeze şi să apere toţi aliaţii după ce o rachetă rusească a survolat timp de câteva secunde spaţiul aerian polonez la sfârşitul săptămânii trecute, în contextul unor atacuri lansate de Rusia împotriva Ucrainei.
"NATO condamnă energic ultimele atacuri ale Rusiei asupra civililor, oraşelor şi localităţilor ucrainene, inclusiv cele aflate în apropierea teritoriului aliat", au declarat surse din NATO pentru agențiile internaționale, citate de Agerpres.
Sursele citate au amintit că, drept răspuns la războiul Rusiei împotriva Ucrainei, Alianţa Nord-Atlantică şi-a consolidat semnificativ prezenţa pe flancul estic, inclusiv cu avioane provenind de la ţările aliate, pentru a proteja cerul Poloniei.
"Continuăm să ne evaluăm abordarea şi rămânem pregătiţi să protejăm şi să apărăm toţi aliaţii", au adăugat sursele citate.
Forţele armate ale Poloniei au informat, duminica aceasta, că o rachetă rusească de croazieră a intrat în spaţiul aerian al ţării pentru 39 de secunde. Traiectoria rachetei a fost urmărită pe radare pe tot parcursul survolului teritoriului polonez, iar forţele aeriene poloneze au fost puse în alertă.